Tre røde partier gør velintegrerede indvandrere en bjørnetjeneste ved at stå bag debat om danskhed.

København. Dansk Folkeparti beskylder røde partier for at manipulere med sandheden i debatten om danskhed.

Afsenderen er udlændingeordfører Martin Henriksen (DF), der mener, at blå blok bliver lagt ord i munden af partier i rød blok.

- Dem, som bliver ved med at sige, at Folketinget har vedtaget, at personer med udenlandsk baggrund aldrig kan blive danske, er faktisk dem, som påstår, at de varetager en masse indvandres interesser.

- Men de falder reelt de velintegrerede indvandrere i ryggen, siger han.

Enhedslisten, De Radikale og Alternativet står bag en ny debat i Folketinget fredag.

Debatten opstod på grund af en tekst, som et flertal i Folketinget vedtog tidligere i år. Den slog fast, at "danskere ikke bør være i mindretal i boligområder i Danmark".

Det skete med henvisning til, at andelen af indvandrere og efterkommere i nogle områder er over 50 procent.

Men dermed sagde Folketinget indirekte, at indvandrere og efterkommere ikke er danskere, lød kritikken.

Det afviser Martin Henriksen dog blankt, og han fremhæver, at det var en fin formulering.

Han mener, at De Radikale og Enhedslisten lægger ord i munden på blå blok. Det er noget af det mærkeligste, han har oplevet i sin tid i politik.

- Det kan ikke være rigtigt, at man ikke længere kan tage udgangspunkt i de faktuelle tal, uden at man så skal beskyldes for, at man har sagt noget, som man faktisk ikke har sagt.

- De siger til de velintegrerede indvandrere, at Folketinget har vedtaget, at de aldrig kan blive danske, uanset hvad de gør. Og når det ikke er sandt, falder man dem i ryggen, som man påstår, man integrerer, siger han.

Et stort flertal mener i en måling, at indvandrere og efterkommere fra ikkevestlige lande godt kan være danskere.

Det viser en måling, Voxmeter har foretaget for Ritzau.

75,4 procent svarer ja, 17,9 procent svarer nej, 6,7 procent svarer ved ikke. Svarpersonerne er ikke blevet præsenteret for en definition af ordet "dansker".

Martin Henriksen afviser dog at kommentere målingen, da han mener, at røde partier har haft held til at køre debatten ud på et sidespor.

- Radikale og Enhedslisten har haft held til at skabe en myte om, at Folketinget har vedtaget noget, det ikke har.

- Målingen er lavet på et falsk grundlag, og derfor synes jeg, det er svært at kloge sig på den, siger han.

/ritzau/